
Egyeztetve a Fővárosi Közgyűlés

bizottságaival

Tárgy: Javaslat a Fővárosi Tűzoltók délutáni és éjszakai pótlékának, valamint távolléti díjának kifizetése tárgyában megkötendő megállapodásra.

Tisztelt Közgyűlés!

A Közgyűlés az elmúlt években többször foglalkozott a fővárosi tűzoltók a délutáni és éjszakai pótléka valamint távolléti díja kifizetésének kérdésével. A 2237/2000.(XI.30.) sz. Kgy. határozat úgy döntött, hogy a közel 1800 érintett tűzoltónak a Magyar Állam fizetési kötelezettségének megelőlegezéseként kifizeti a pótlékokat illetve díjakat kamatokkal együtt. 

Tekintettel arra, hogy a Belügyminiszter, jogszabályi hivatkozásainkat tartalmazó felszólítás ellenére sem fizette meg a Fővárosi Önkormányzatnak a megelőlegezett összeget, a 2239/2000.(XI.30.) Főv. Kgy. határozata alapján pert indítottunk a Belügyminisztérium illetve a Magyar Állam képviseletében eljáró Pénzügyminiszter ellen az érintett időszakra vonatkozóan megelőlegezett összeg, majd a kereset felemelésével az azt követő időszakra megelőlegezett összeg megfizetése, és a jövőre vonatkozó fizetési kötelezettség megállapítása érdekében. A perbeli igényünk jelenleg meghaladja az 1 milliárd Ft-ot.

A per folyamán a Kormány a 1068/2001. (VII.10.) sz. határozatában ugyan döntött az 1997. november 1. és 2001. június 30. közötti időszakra esedékes összeg megfizetéséről, de azt csak olyan szerződés aláírásával teljesítette volna a Belügyminisztérium, mely hátrányos feltételeket tartalmazott az Önkormányzat terhére.

A pervitele során az alperesekkel ugyan többször sor került személyes és írásbeli egyeztetésre, de a jogvitára megoldás nem született, nem csupán az érintett időszakra, de az azt követő időszakra sem biztosította a Belügyminisztérium – illetve ez alapján a központi költségvetés – a pótlékok és díjak kifizetéséhez szükséges forrást. 

A Fővárosi Bíróság a perben 2003. január 8-ra tűzött ki tárgyalást.

2002. november közepén ismételt egyeztetés alapján a Belügyminisztérium készséget mutatott a Fővárosi Önkormányzat jogos igényének kamatokkal való megfizetésére, ezért a felek közötti egyeztetés eredményeképpen elkészült az a „Megállapodás” tervezete melyet a T. Közgyűlés részére elfogadásra javasolunk. (Megállapodás tervezete mellékelve)

A tervezet szerint a Belügyminisztérium megfizetné az 1997. november 1-től 2002. szeptember 30-ig a Fővárosi Önkormányzat által a Fővárosi Tűzoltó-Parancsnokság részére kifizetett összegeket kamatokkal (jegybanki alapkamatokkal), és 2002. október-november-december hónapokra havi 25.000.000 Ft előirányzatot biztosítana.

Az ily módon összesített adatok szerint a Belügyminisztérium 1.489.220.618 Ft-ot fizetne meg 2002. december 31-ig a Fővárosi Önkormányzatnak és a még fennmaradó 75.000.000 Ft-ot pedig 2003. december 31-ig.

A 2002. december 31-ig esedékes kifizetés teljesítésének igazolása után a „Megállapodás” szerint a Fővárosi Önkormányzat elállna a keresetétől az alperesek egyetértő nyilatkozata alapján, és a peres felek egymással szemben perköltség igényt nem támasztanának.

A „Megállapodás” alapján a Fővárosi Önkormányzat a megállapodással érintett időszakra további igény érvényesítésének jogáról lemondana.

Határozati javaslat

A Fővárosi Közgyűlés úgy dönt, hogy

1.) egyetért a Belügyminisztériummal és a Pénzügyminisztériummal kötendő, mellékelt peren kívüli megegyezés megkötésével.

2.) felkéri a Főpolgármestert, hogy a megállapodást írja alá. 

Határidő: 2002. november 30.

Felelős: dr. Demszky Gábor főpolgármester

Budapest, 2002. november „       ”







dr. Demszky Gábor 








   Főpolgármester

A határozati javaslathoz egyszerű többség szükséges.

Láttam: 

Dr. Tiba Zsolt

főjegyző 

